# เด็กชายกับนกกระสา
เด็กชายกับนกกระสา  เป็นภาพยนตร์อนิเมะญี่ปุ่นแนวจินตนิมิตในปี พ.ศ. 2566 เขียนบทและกำกับโดยฮายาโอะ มิยาซากิ ผลิตโดยสตูดิโอจิบลิ ชื่อเรื่องของภาพยนตร์ในภาษาญี่ปุ่นอ้างอิงจากนวนิยายเรื่อง คิมิ-ตาจิ วะ โด อิกิรุ คะ  ผลงานของโยชิโนะ เก็นซาบูโรในปี ค.ศ. 1937 ซึ่งปรากฏเป็นเวลาสั้น ๆ ในภาพยนตร์ แต่เนื้อเรื่องของภาพยนตร์เป็นเรื่องที่แต่งขึ้นใหม่โดยไม่เกี่ยวข้องกับเนื้อเรื่องของนวนิยาย นักพากย์ตัวละครหลักได้แก่ โซมะ ซันโตกิ, มาซากิ ซูดะ, โค ชิบาซากิ, ไอเมียว, โยชิโนะ คิมูระ, ทากูยะ คิมูระ, คาโอรุ โคบาบาชิ และชิโนบุ โอตาเกะ 

ภาพยนตร์เป็นเรื่องราวเกี่ยวกับเด็กชายในช่วงสงครามแปซิฟิกชื่อมากิ มาฮิโตะ ผู้พบหอคอยร้างในเมืองที่ย้ายมาอยู่ใหม่หลังแม่ของเขาเสียชีวิตเพราะเหตุเพลิงไหม้ที่โตเกียว แล้วมาฮิโตะจึงเข้าสู่โลกมหัศจรรย์พร้อมกับนกกระสานวลพูดได้

มิยาซากิประกาศวางมือจากการทำภาพยนตร์แอนิเมชันในเดือนกันยายน พ.ศ. 2556 แต่ภายหลังได้กลับการตัดสินใจหลังการสร้างภาพยนตร์สั้นเรื่อง เคมูชิ โนะ โบโระ ("เจ้าหนอนโบโระ") ซึ่งปล่อยในปี พ.ศ. 2561  มิยาซากิเริ่มสร้างสตอรีบอร์ดสำหรับโครงการภาพยนตร์ขนาดยาวในเดือนกรกฎาคม พ.ศ. 2559 และการผลิตเริ่มต้นอย่างเป็นทางการในเดือนพฤษภาคม พ.ศ. 2560 ชื่อเรื่องของภาพยนตร์ได้รับการประกาศในเดือนตุลาคม พ.ศ. 2560 โดยเดิมตั้งเป้าจะให้ออกฉายในช่วงโอลิมปิกฤดูร้อน 2020 เมื่อถึงเดือนพฤษภาคม พ.ศ. 2563 ภาพยนตร์วาดด้วยมือโดยแอนิเมเตอร์ 60 คนทำไปได้ 36 นาทีของภาพยนตร์โดยไม่มีการกำหนดเส้นตาย การผลิตทั้งหมดใช้เวลาประมาณ 7 ปี โดยเผชิญหน้ากับความล้าช้าเนื่องจากต้องเผชิญกับความท้าทายที่เกี่ยวข้องกับการระบาดทั่วของโควิด-19 และความเร็วในการทำแอนิเมชันที่ช้าลงของมิยาซากิ ก่อนจะใกล้เสร็จสมบูรณ์ในเดือนตุลาคม พ.ศ. 2565 การจัดหาเงินทุนสำหรับโครงการเกี่ยวข้องกับข้อตกลงการเผยแพร่ภาพยนตร์ของสตูดิจิบลิเรื่องก่อนหน้าผ่านสื่อส่งผ่านสัญญาณต่อเนื่อง โปรดิวเซอร์โทชิโอะ ซูซูกิกล่าวว่าเด็กชายกับนกกระสาเป็นภาพยนตร์ที่มีทุนสร้างสูงที่สุดเท่าที่เคยผลิตในประเทศญี่ปุ่น บทภาพยนตร์ได้ถ่ายทอดมาจากวัยเด็กของมิยาซากิและมีแก่นเรื่องเกี่ยวกับการก้าวผ่านวัยและการรับมือโลกที่เต็มไปด้วยความขัดแย้งกับการสูญเสีย โจ อิซาอิชิเป็นผู้ประพันธ์ดนตรีประกอบภาพยนตร์ ส่วนเค็นชิ โยเนซุประพันธ์และร้องเพลงประกอบภาพยนตร์ชื่อเพลงว่า ชิคีวงิ ("ลูกโลก")

ภาพยนตร์เด็กชายกับนกกระสาออกฉายในประเทศญี่ปุ่นในวันที่ 14 กรกฎาคม พ.ศ. 2566  โดยโทโฮ โดยฉายทั้งในโรงภาพยนตร์ปกติและโรงภาพยนตร์รูปแบบพิเศษอย่างไอแม็กซ์ การเข้าฉายของภาพยนตร์นี้ได้รับการตั้งข้อสังเกตว่าไม่มีการประชาสัมพันธ์ใด ๆ อย่างจงใจ เนื่องด้วยสตูดิโอจิบลิเลือกจะไม่ปล่อยตัวอย่างภาพยนตร์ ภาพตัวอย่าง เรื่องย่อ หรือรายละเอียดการคัดเลือกนักพากย์ของภาพยนตร์เรื่องนี้ล่วงหน้าก่อนการฉายรอบปฐมทัศน์ในประเทศญี่ปุ่น ยกเว้นเพียงใบปิดภาพยนตร์เพียงใบเดียว ภาพยนตร์ได้รับความชื่นชมอย่างมาก และทำรายได้ทั่วโลก 294.2 ล้านดอลลาร์สหรัฐ ทำให้เด็กชายกับนกกระสาขึ้นเป็นภาพยนตร์ญี่ปุ่นที่ทำรายได้สูงสุดตลอดกาลเป็นอันดับที่ 5 ภาพยนตร์ออกฉายในประเทศไทยในวันที่ 11 มกราคม พ.ศ. 2567

ภาพยนตร์ชนะเลิศรางวัลจำนวนมาก เช่น รางวัลแบฟตาสาขาภาพยนตร์แอนิเมชันยอดเยี่ยม, รางวัลลูกโลกทองคำสาขาภาพยนตร์แอนิเมชันยอดเยี่ยม และรางวัลออสการ์ สาขาภาพยนตร์แอนิเมชันยอดเยี่ยม

 เนื้อเรื่อง 
ในช่วงสงครามแปซิฟิกในกรุงโตเกียว มากิ มาฮิโตะได้สูญเสียฮิซาโกะผู้เป็นแม่ไปในเหตุเพลิงไหม้ที่โรงพยาบาล โซอิจิผู้เป็นพ่อของมาฮิโตะและเป็นเจ้าของโรงงานผลิตยุทโธปกรณ์สำหรับการรบทางอากาศได้แต่งงานใหม่กับนัตสึโกะซึ่งเป็นน้องสาวของภรรยาผู้ล่วงลับ มาฮิโตะและพ่อย้ายไปอยู่ในที่ดินของนัตสึโกะในชนบท มาฮิโตะที่เหินห่างกับนัตสึโกะที่กำลังตั้งครรภ์ได้พบกับนกกระสานวลประหลาดตัวหนึ่งซึ่งพาเขาไปพบกับหอคอยที่ถูกปิดตายแห่งหนึ่ง ซึ่งเป็นสถานที่สุดท้ายที่พบเห็นลุงทวดของนัตสึโกะที่เป็นสถาปนิก

 นักพากย์ 
thumb|มาซากิ ซูดะผู้พากย์เสียงนกกระสานวลในภาพยนตร์เสียงภาษาญี่ปุ่น
 ตัวละคร นักพากย์ ญี่ปุ่น ไทย) โซมะ ซันโตกิ  ภาคภูมิ วันทอง  มาซากิ ซูดะ  จิราวัฒน์ วชิรศรัณย์ภัทร  ไอเมียว  นพวรรณ เหมะบุตร  โยชิโนะ คิมูระ  นิรมล กิจภิญโญชัย  ทากูยะ คิมูระ  วรวุฒิ วรเนตร  โชเฮ ฮิโนะ  ปิยะ ชำนาญกิจ  โค ชิบาซากิ  ชิดชนก แย้มมา  คาโอรุ โคบายาชิ   จุง คูนิมูระ วิรุฬห์วิชญ์ ถิรสุวรรณ  (หญิงชรารับใช้ 1) เคโกะ ทาเกชิตะ    (หญิงชรารับใช้ 2) จุง ฟูบูกิ    (หญิงชรารับใช้ 3) ซาวาโกะ อางาวะ   (หญิงชรารับใช้ 4) ชิโนบุ โอตาเกะ   คาเร็ง ทากิซาวะ